Zámery plánovanej privatizácie na ďalšie obdobie a jej časový harmonogram

I. Úvod 

	Vláda Slovenskej republiky vo svojom uznesení č. 1231 z 13. novembra 2002 v bode D.16. uložila podpredsedovi vlády a ministrovi hospodárstva a pre správu a privatizáciu národného majetku predložiť na rokovanie vlády zámery plánovanej privatizácie a jej časový harmonogram.  

	Privatizácia plánovaná na ďalšie obdobie vychádza predovšetkým zo skutočnosti, že tento proces sa v Slovenskej republike prakticky dostáva do konečného štádia a bude potrebné zamerať sa na jeho ukončenie. V tomto zmysle si aj vláda SR vo svojom programovom vyhlásení kladie za cieľ dokončiť proces privatizácie, za podmienok ekonomickej výhodnosti pre štát a dodržiavania transparentnosti a pravidiel hospodárskej súťaže. V súvislosti s privatizáciou v ďalšom období si vláda tiež uložila zabezpečiť presadzovanie záujmov štátu v už sprivatizovaných podnikoch s účasťou štátu a dokončiť druhú etapu privatizácie v zdravotníctve. 
     
	Z uvedených cieľov deklarovaných v Programovom vyhlásení vlády SR vyplývajú aj zámery plánovanej privatizácie, ktoré podrobnejšie uvádzame podľa jednotlivých dotknutých  rezortov v ďalších častiach predkladaného materiálu.

	Pre zabezpečenie doprivatizovania majetku štátu, ktorý by bol ešte vhodný na zmenu vlastníckych vzťahov touto formou, oslovilo Ministerstvo pre správu a privatizáciu národného majetku SR listom ministra v novembri 2002 všetky rezorty a zriaďovateľské orgány, aby prehodnotili a navrhli na zaradenie do privatizácie ďalšie štátne podniky a štátne rozpočtové a príspevkové organizácie v ich zakladateľskej a zriaďovateľskej pôsobnosti. Zo štrnástich oslovených rezortov deväť rezortov – Ministerstvo financií SR, Ministerstvo hospodárstva SR, Ministerstvo zahraničných vecí SR, Ministerstvo vnútra SR, Ministerstvo spravodlivosti SR, Ministerstvo kultúry SR, Ministerstvo životného prostredia SR, Ministerstvo dopravy, pôšt a telekomunikácií SR, Ministerstvo výstavby a regionálneho rozvoja SR nenavrhli do privatizácie žiadny subjekt. Jeden rezort – Ministerstvo školstva SR nezaslal žiadnu odpoveď. Návrh na zaradenie do privatizácie jedného štátneho podniku zaslalo Ministerstvo obrany SR. Ďalej Úrad pre normalizáciu, metrológiu a skúšobníctvo SR navrhuje zaradiť do privatizácie jeden štátny podnik a dve štátne organizácie. Zaradenie navrhovaných štyroch subjektov do zoznamu podnikov zahrnutých do privatizácie predkladáme na schválenie vláde SR v zmysle § 41 zákona č. 92/1991 Zb. o podmienkach prevodu majetku štátu na iné osoby v znení neskorších predpisov v rámci návrhu uznesenia vlády SR k predkladanému materiálu. 

Ministerstvo práce, sociálnych vecí a rodiny SR oznámilo, že v pôsobnosti rezortu sú dve účelové zariadenia, ktorých opodstatnenosť a hospodárnosť momentálne preverujú a pri ktorých predpokladajú možné dodatočné zaradenie do zoznamu subjektov zaradených do privatizácie.

Na list ministra privatizácie, ktorým sme vyzvali všetky rezorty na predloženie návrhov na zaradenie do privatizácie ďalších subjektov v ich zakladateľskej resp. zriaďovateľskej pôsobnosti, Ministerstvo zdravotníctva SR oznámilo, že v r. 2003 rezort uvažuje s privatizáciou zdravotníckych zariadení. Presný zámer MZ SR oznámi po prechode niektorých pôsobností z orgánov štátnej správy na obce a na vyššie územné celky podľa zákona č. 416/2001 v znení neskorších predpisov.

	Ministerstvo pôdohospodárstva SR oznámilo v rámci medzirezortného pripomienkového konania, že na prehodnotenie ďalších subjektov rezortu pôdohospodárstva, vhodných na zaradenie do privatizácie, bude reagovať v termínoch určených vládou SR.

II. Zámery plánovanej privatizácie v dotknutých rezortoch

Ministerstvo hospodárstva SR

	Ďalší postup privatizácie v  rezorte hospodárstva vychádza z  Programového vyhlásenia vlády, v ktorom vláda deklarovala urýchlenie liberalizácie trhu a vytvorenia konkurenčného prostredia v energetike. Zámery plánovanej privatizácie na ďalšie obdobie 
je potom možné definovať ako zabezpečenie pokračovania a ukončenia privatizácie majetkovej účasti štátu alebo FNM SR v obchodných spoločnostiach elektroenergetiky, teplárenstva, plynárenského a  ropného priemyslu, ktoré majú charakter prirodzeného monopolu.

	Pri privatizácii týchto podnikov podľa súčasne platného legislatívneho rámca – podľa ustanovení § 10 ods. 1, 2 a 4 zákona č. 92/1991 Zb. o podmienkach prevodu majetku štátu na iné osoby v znení neskorších predpisov vždy rozhoduje vláda a  pri privatizácii musí byť zachovaná trvalá majetková účasť štátu alebo fondu v rozsahu minimálne 51 % podielu na základnom imaní.

1. Slovenské elektrárne, akciová spoločnosť

V odvetví elektroenergetiky hlavným zámerom v najbližšom období bude príprava a realizácia privatizácie príslušného podielu akcií Slovenských elektrární, a.s., v zmysle uznesenia vlády č. 700/2002.

	Základný dokument pre proces transformácie a privatizácie “Návrh modelu transformácie elektroenergetiky SR a spôsobu privatizácie časti majetku podnikov elektroenergetiky” schválila vláda SR svojím uznesením č. 758 z 27.9.2000. Následne vláda schválila návrh reštrukturalizácie a privatizácie Slovenských elektrární, a.s. po oddelení teplární a prenosovej sústavy (uznesenie č. 644 z 11.7.2001), ktorý predpokladal rozdelenie spoločnosti do troch samostatných subjektov:
-	SEPS, a.s. – podnik prenosovej sústavy (zostáva v 100 % - nom vlastníctve štátu)
-	TEKO – podnik na výrobu a rozvod tepla a výrobu elektriny
-	nová spoločnosť Slovenské elektrárne, a.s. – podnik na výrobu elektrickej energie, vyraďovanie jadrových elektrární a zaobchádzanie s rádioaktívnym odpadom a vyhoreným jadrovým palivom. 

    Zároveň vláda uložila ministrovi hospodárstva v spolupráci s prezidentom prezídia FNM SR a ministerstvom pre správu a privatizáciu národného majetku zabezpečiť výber poradcu pre privatizáciu do 44,79 % - ného podielu akcií SE, a.s. po oddelení teplární a prenosovej sústavy. Na základe verejnej súťaže bola na poradcu vlády pri predaji akcií Slovenských elektrární, a.s. dňa 17. 12. 2001 vybraná spoločnosť Price Waterhouse Coopers (PWC).

	Spôsob privatizácie Slovenských elektrární, a.s. schválila vláda  svojím uznesením  č. 700 z 26. júna 2002. Zámerom schváleného postupu privatizácie Slovenských elektrární, a.s. je predaj majetkového podielu FNM SR v SE, a.s. strategickému investorovi, a to spôsobom, ktorý bude kombinovať predaj existujúcich akcií s navýšením základného imania SE, a.s. tak, aby bola zachovaná 51 % majetková účasť FNM SR, ako to ukladajú ustanovenia zákona č. 92/91 Zb. v znení neskorších predpisov.

	Tento schválený postup odporučil dva varianty predaja: variant predaja 44,79 % (resp. až 49 %, ak sa FNM SR rozhodne odkúpiť podiely minoritných akcionárov) majetkového podielu akciovej spoločnosti Slovenské elektrárne, a.s. zaregistrovanej 21.1.2002 alebo variant predaja majetkových podielov 44,79 % (49 %) v novovytvorených dcérskych spoločnostiach 100 % vlastnených Slovenskými elektrárňami a v takom prípade budú založené nové spoločnosti pred finančným vysporiadaním predaja, pričom bude prijatý ten variant, o ktorom vláda rozhodne výberom ponuky, ktorá bude najlepšie spĺňať vládou stanovené kritériá.

	Medzičasom Fond národného majetku SR odkúpil podiely akcií v Slovenských elektrárňach, a.s. vo vlastníctve SPP, a.s. a RIF, takže v súčasnom období FNM SR vlastní 100% akcií SE, a.s. a na predaj je určený plný 49% - ný podiel akcií Slovenských elektrární, a.s..
	V súvislosti so schváleným postupom privatizácie vláda SR uložila ministrovi hospodárstva vypracovať postup krokov privatizácie SE, a.s. s ohľadom na kľúčové problémy tak, aby Vodná elektráreň Gabčíkovo bola vyňatá z procesu privatizácie SE, a.s. (berúc do úvahy ustanovenie čl. 8 Zmluvy o výstavbe a prevádzke Sústavy vodných diel 
Gabčíkovo – Nagymaros zo 16. septembra 1977), ďalej aby problematika súvisiaca s JE-A1, JE-V1, JE-EMO 3,4, veriteľmi a uviaznutými nákladmi bola riešená v okamihu hodnotenia ponúk investorov vládou SR tak, aby bolo možné prijať aj riešenie týkajúce sa uvedených problémov.

	Pre zabezpečenie ďalšieho postupu a zámeru privatizácie SE, a.s. vyzvala vláda SR a FNM SR v tlači dňa 1.8.2002 investorov o vyjadrenie predbežného záujmu o získanie podielu v Slovenských elektrárňach, a.s.. Následne dňa 26.9.2002 boli privatizačnému poradcovi vlády SR, spoločnosti PriceWaterhouseCoopers predložené indikatívne ponuky investorov, pričom akceptovateľné ponuky boli predložené 8 záujemcami.

	V súvislosti s voľbami do NR SR sa proces prípravy privatizácie spomalil. V súčasnom období bola ministrom hospodárstva a pre správu a privatizáciu národného majetku menovaná riadiaca komisia pre prípravu privatizácie SE, a.s., ktorá bude zabezpečovať činnosti súvisiace s prípravou úspešného priebehu procesu privatizácie príslušného podielu akcií spoločnosti Slovenské elektrárne, a.s..

2. Rozvodné energetické spoločnosti a teplárenské spoločnosti 

	V ďalšom období bude významným zámerom rezortu hospodárstva ukončenie privatizácie 49 % podielu akcií teplárenských spoločností: Bratislavská teplárenská, a.s., Trnavská teplárenská, a.s. Žilinská teplárenská, a.s., Martinská teplárenská, a.s., Zvolenská teplárenská, a.s., Košická teplárenská, a.s..

	Proces privatizácie rozvodných energetických podnikov v roku 2001 bol zahájený v súlade s uznesením vlády SR č. 758 z 27. septembra 2000, ktorým vláda schválila návrh modelu transformácie elektroenergetiky SR a spôsob privatizácie časti majetku elektroenergetiky, ako aj Zámerom a postupom privatizácie Západoslovenských energetických závodov, š.p., Stredoslovenských energetických závodov, š.p. a Východoslovenských energetických závodov, š.p. a SE – TEKO, o.z. Košice, ktorý vzala vláda SR na vedomie svojím uznesením č. 319   dňa 11.4.2001 a NR SR  svojím uznesením č. 1406 dňa 18.5.2001. Uznesením č. 569 z 20.6.2001 vláda SR upresnila ďalší postup privatizácie elektroenergetiky.

Po odbornom posúdení privatizačných projektov troch rozvodných energetických podnikov  Ministerstvom  pre     správu a privatizáciu národného majetku SR vláda   SR 
v 1. polroku 2001 vydala v súlade so schváleným zámerom privatizácie na návrh ministerstva rozhodnutia o ich privatizácii:

•	uznesením č. 569 zo dňa 20.6.2001 schválila vláda SR návrh na vydanie rozhodnutia o privatizácii štátneho podniku Západoslovenské energetické závody š.p. Bratislava na založenie troch akciových spoločností: distribučný podnik Západoslovenská energetika, a.s. a teplárenské spoločnosti Bratislavská teplárenská, a.s. a Trnavská teplárenská, a.s.,

•	uznesením č. 686 zo dňa 18.7.2001 schválila vláda SR návrh na vydanie rozhodnutia o privatizácii štátneho podniku Stredoslovenské energetické závody š.p. Žilina na založenie štyroch akciových spoločností: Stredoslovenská energetika, a.s. (distribučný podnik) a teplárenské spoločnosti Martinská teplárenská, a.s., Zvolenská teplárenská, a.s. a Žilinská teplárenská, a.s.,

•	uznesením č. 645 zo dňa 11.7-2001 schválila vláda SR návrh na vydanie rozhodnutia o privatizácii štátneho podniku Východoslovenská energetika, š.p. Košice na založenie jednej akciovej spoločnosti distribučného charakteru: Východoslovenská energetika, a.s. Košice.

•	dňa 22. mája 2002 rozhodla vláda SR o privatizácii:
-	49  % - ného podielu akcií Západoslovenskej energetiky, a.s. Bratislava 
( ZSE) priamym predajom spoločnosti E.ON Energie AG, München, Spolková republika Nemecko,
-	49 % - ného podielu akcií Stredoslovenskej energetiky, a.s. Žilina (SSE) priamym predajom spoločnosti E.D.F. INTERNATIONAL, Paríž, Francúzsko,
-	49 % - ného podielu akcií Východoslovenskej energetiky, a.s., Košice (VSE) priamym predajom spoločnosti RWE Plus, Essen, Nemecko.

Podľa § 10 ods. 1 a 2 zákona č. 92/1991 Zb. o podmienkach prevodu majetku štátu na iné osoby (“ďalej len zákon”) musí byť aj pri privatizácii týchto podnikov, ktoré sú definované ako podniky charakteru prirodzených monopolov zachovaná trvalá majetková účasť štátu alebo fondu na podnikaní v rozsahu minimálne 51 % podielu na základnom imaní. Spôsob nakladania so 49 % podielom akcií na základnom imaní je v rozhodnutiach predmetných teplárenských akciových spoločností navrhnutý ako dočasná majetková účasť FNM SR do vydania rozhodnutia vlády SR podľa ustanovení zákona o privatizácii podnikov s charakterom prirodzeného monopolu.

	V súlade so “Zámerom a postupom privatizácie Západoslovenských energetických závodov, š.p., Stredoslovenských energetických závodov, š.p., Východoslovenských energetických závodov, š.p. a S -TEKO Košice” prebiehali rokovania MH SR so zástupcami miest vo veci možnosti bezodplatného prevodu akcií teplárenských spoločností Bratislavská teplárenská a.s., Trnavská teplárenská, a.s., Martinská teplárenská a.s., Zvolenská teplárenská, a.s., Žilinská teplárenská a.s. a Tepláreň Košice na mestá Bratislava, Trnava, Martin, Zvolen, Žilina, Košice a Prešov.

Pre zabezpečenie naplnenia zámerov privatizácie majetkových účastí FNM SR v  teplárenských spoločnostiach Ministerstvo hospodárstva SR pripravilo materiál “Návrh spôsobu privatizácie teplárenských akciových spoločností”. Príprava bude vychádzať z výsledkov rokovaní so zástupcami obcí a z platnej legislatívy, v zmysle ktorej existujú v súčasnosti viaceré alternatívne možnosti riešenia prevodu akcií a privatizácie teplárenských a.s. Materiál  predloží MH SR  na  schválenie vláde SR, ktorá  s  konečnou platnosťou rozhodne o spôsobe privatizácie 49 % podielu akcií teplárenských spoločností. Súčasťou návrhu uznesenia je návrh úlohy na zmenu zákona č. 92/1991 Zb. v znení neskorších predpisov tak, aby neobmedzoval privatizáciu 51% akcií teplárenských spoločností

3. Privatizácia v plynárenstve a ropnom priemysle

V oblasti plynárenstva a ropného priemyslu sa v súlade so zákonom č. 92/1991 Zb. v znení neskorších predpisov uskutočnila privatizácia štátneho podniku a spoločnosti charakteru prirodzených monopolov, konkrétne privatizácia 49% podielu majetkovej účasti FNM SR na podnikaní spoločnosti, vzniknutej zo Slovenského plynárenského priemyslu, 
š.p. Bratislava a privatizácia 49% majetkovej účasti štátu na podnikaní spoločnosti Transpetrol, a.s.:

•	dňa 19. decembra 2001 rozhodla vláda SR o privatizácii 49 % - ného podielu majetkovej účasti štátu na podnikaní spoločnosti Transpetrol, a.s. Bratislava. Nadobúdateľom sa stala spoločnosť Yukos Finance B.V. Amsterdam, Holandsko,

•	dňa 14. marca 2002 rozhodla vláda SR o privatizácii 49 % - ného podielu FNM SR na podnikaní spoločnosti Slovenský plynárenský priemysel, a.s.. Nadobúdateľmi sa stali dve spoločnosti: Ruhrgas Aktiengesellschaft, Essen, Nemecko a G.D.F. International, Paríž, Francúzsko.

4. Ďalší postup privatizácie

K významným zámerom MH SR pre ďalšie obdobie patrí definovanie strategického významu a účasti fondu alebo štátu v podnikoch charakteru prirodzených monopolov, u ktorých vláda SR v súlade so schválenými zámermi a postupmi privatizácie schválila predaj 49 % - ného podielu majetkovej účasti fondu alebo štátu na podnikaní jednotlivých obchodných spoločností pre vybraných nadobúdateľov.

Ďalší postup privatizácie, prevodu príp. predaja viac ako 49 % akcií uvedených predmetných akciových spoločností je podmienený predchádzajúcou zmenou zákona 
č. 92/1991 Zb. v znení neskorších predpisov. 

V súvislosti s ďalším postupom privatizácie je treba uviesť, že uzavreté akcionárske zmluvy umožňujú predaj časti podielov len za špecifických podmienok, definovaných predkupným právom na nákup zvyšku akcií alebo opciou – to všetko za predpokladu, že sa akcionári (FNM SR a MH SR, resp. investori) nedohodnú inak. Pritom je potrebné zdôrazniť, že tieto zmluvy (vrátane špecifických podmienok) sú predmetom obchodného tajomstva.

Ministerstvo dopravy, pôšt a telekomunikácií SR

V rezorte dopravy zámer privatizácie na ďalšie obdobie vychádza z koncepcie transformácie a privatizácie štátnych podnikov Slovenskej autobusovej dopravy, ktorú schválila vláda SR svojím uznesením č. 532 zo dňa 6. júla 2000 a z uznesenia vlády SR č. 722 z 15. augusta 2001, ktorým vláda SR schválila jej aktualizáciu. V zmysle tejto koncepcie sa  transformácia a privatizácia 17 štátnych podnikov Slovenskej autobusovej dopravy uskutočňuje metódou založenia akciových spoločností s rozdelením akcií:

-	49 % akcií určených na priamy predaj
-	51 % akcií na dočasné ponechanie vo Fonde národného majetku SR do realizácie rozhodnutí o privatizácii vydaných orgánom príslušným podľa 
§ 10 ods. 1 alebo 6 zákona č. 92/1991 Zb. o podmienkach prevodu majetku štátu na iné osoby v znení neskorších predpisov.

Jednou zo špecifických podmienok je skutočnosť, že podľa schválenej koncepcie, bude najskôr predmetom predaja 49 % akcií spoločnosti a až najskôr po uplynutí 
6 mesiacov odo dňa, kedy sa nadobúdateľ 49 % akcií stane akcionárom spoločnosti, bude FNM SR môcť predať tomuto akcionárovi ďalších 7 až 17 % akcií akciovej spoločnosti. Právo na kúpu ďalších akcií bolo v koncepcii deklarované ako “predkupné právo”.

Hlavným zámerom v súčasnom období bude ukončenie procesu privatizácie všetkých 17 akciových spoločností založených z majetku pôvodných štátnych podnikov SAD. V súvislosti so schválenou koncepciou MDPT SR ako gestor ďalšieho zabezpečovania dopravy ako aj dopravných činností vo verejnom záujme pripraví materiál “Aktualizáciu schválenej koncepcie privatizácie podnikov SAD”, s návrhom na riešenie ďalšieho nakladania s majetkovými účasťami FNM SR na podnikaní obchodných spoločností SAD prevodom na VÚC, príp. ďalším predajom, ako aj doriešenie nakladania s majetkovými podielmi FNM SR po navýšení základného imania spoločnosti.
 
	V súvislosti so vzniknutými problémami pri uzatváraní zmlúv o predaji akcií s novými nadobúdateľmi akcií spoločností SAD vo vzťahu k účasti Protimonopolného úradu SR na tomto procese bude v ďalšom privatizačnom procese potrebné doriešiť problém vzniku koncentrácií pri privatizácii spoločností SAD a ujasniť úlohu PÚ SR v tomto procese. Preto bude potrebné v čo najkratšom čase zvolať rokovanie za účasti PÚ SR, FNM SR, MDPT SR a 
MSPNM SR v tejto veci. 

Ministerstvo zdravotníctva SR

	Hlavným zámerom privatizácie v rezorte zdravotníctva je dokončenie 2. etapy privatizácie zdravotníckych zariadení. Koncepcia 2. etapy privatizácie v zdravotníctve a zoznam zdravotníckych zariadení zahrnutých do 2. etapy privatizácie boli schválené:  

-	uznesením vlády SR č. 577 z 20. júna 2001 k návrhu 2. etapy privatizácie zdravotníckych zariadení
-	uznesením vlády SR č. 101 zo 6. februára 2002 k návrhu na zmeny v Zozname zdravotníckych zariadení zahrnutých do 2. etapy privatizácie a v Zozname zdravotníckych zariadení nezahrnutých do privatizácie
-	uznesením vlády SR č. 274 z 20. marca 2002 k návrhu na doplnenie zoznamu zdravotníckych zariadení zahrnutých do 2. etapy privatizácie.

Podľa schválenej koncepcie 2. etapy privatizácie v zdravotníctve boli do privatizácie zaradené zdravotnícke zariadenia a časti zdravotníckych zariadení, ktoré tvoria funkčný celok a ktoré budú schopné aj po privatizácii poskytovať zdravotnú starostlivosť v rozsahu a náplni činnosti tak, ako bola poskytovaná pred privatizáciou, pri zachovaní resp. zvýšení kvality jej poskytovania. Do privatizácie v rámci 2. etapy boli zahrnuté tieto druhy zdravotníckych zariadení:
-	zdravotné strediská
-	verejné lekárne
-	detské ozdravovne a sanatóriá
-	polikliniky
-	niektoré odborné liečebné ústavy
-	liečebňa pre dlhodobo chorých
-	kúpele.
Koncepciou bolo schválené použitie nasledovných spôsobov privatizácie zdravotníckych zariadení:
-	priamy predaj záujemcovi, ktorý bude vybratý vo výberovom konaní uprednostňovať v prípade zdravotných stredísk, lekární, sanatórií, odborných liečebných ústavov a kúpeľov
-	bezodplatný prevod na obec uprednostňovať v prípade polikliník, detských ozdravovní a liečební pre dlhodobo chorých. 	   
Pri priamych predajoch zdravotníckych zariadení sa podľa koncepcie vychádza z účtovnej hodnoty privatizovaného majetku, trhové ohodnotenie sa vyžaduje len pri odborných liečebných ústavoch a kúpeľoch. Koncepcia tiež stanovuje platobné podmienky priamych predajov, a to splatenie celej kúpnej ceny jednou splátkou.

Celkovo bolo do 2. etapy privatizácie zaradených 169 samostatných výstupných privatizovaných jednotiek, tzn. samostatných zdravotníckych zariadení a častí zdravotníckych zariadení. Do septembra 2002 bolo na MSPNM SR ukončených celkom 57 výstupov zdravotníckych zariadení. Na dokončenie zostalo 112 výstupov.

Dňom 1. januára 2003 nadobudlo účinnosť ustanovenie zákona č. 277/1994 Z.z. o zdravotnej starostlivosti v znení neskorších predpisov, uvedené v čl. XIX v druhom bode zákona č. 416/2001 o prechode niektorých pôsobností z orgánov štátnej správy na obce a vyššie územné celky. Na základe toho prechádza od 1.1.2003 zriaďovateľská pôsobnosť k poliklinikám, nemocniciam s poliklinikou I. typu a nemocniciam s poliklinikou II. typu z Ministerstva zdravotníctva SR na obce a vyššie územné celky. Zákonom č. 416/2001 je tak dotknutá aj väčšina zdravotníckych zariadení, vrátane ich samostatných častí ako začlenených zariadení týchto subjektov (tzn. samostatných lekární, obvodných zdravotných stredísk, denných detských sanatórií, polikliník), zaradených podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov do privatizácie. U týchto zdravotníckych zariadení nebude preto možné pokračovať v privatizácii. 
Zo zdravotníckych zariadení, ktoré boli zaradené do 2. etapy privatizácie, zostane od 1.1.2003 v zriaďovateľskej pôsobnosti Ministerstva zdravotníctva SR 11 zdravotníckych zariadení, v ktorých je do privatizácie zahrnutých 25 samostatných výstupných jednotiek s predpokladom dokončenia ich privatizácie v nasledujúcom období. Keďže zásady koncepcie 2. etapy  privatizácie  zostali  v  platnosti,  pričom  dokončenie  privatizácie  sa  týka všetkých 
druhov zdravotníckych zariadení, budú pri ich privatizácii opäť použité spôsoby privatizácie priamy predaj záujemcovi, ktorý bude vybratý vo výberovom konaní alebo bezodplaný prevod na obec, podľa druhu privatizovaného zariadenia. Pri priamych predajoch zostane vyčíslenie trhovej hodnoty len pri odborných liečebných ústavoch a kúpeľoch, v ostatných prípadoch sa bude vychádzať z účtovnej hodnoty zariadenia a takisto budú zachované platobné podmienky – splatenie celej kúpnej ceny jednou splátkou.   

Ministerstvo pôdohospodárstva SR

	V rezorte pôdohospodárstva bola privatizácia štátnych podnikov zaradených do privatizácie prakticky ukončená. Z týchto podnikov zostali nesprivatizované len 2 štátne podniky, a to Agris, š.p. Bratislava a Agrokov, š.p. Nitra, ktorých základné privatizačné projekty sú predložené na MSPNM SR. Po ukončení ich posudzovania a rozhodnutí príslušnej komisie MSPNM SR o spôsobe privatizácie bude dokončená aj ich privatizácia.

V pôsobnosti tohto rezortu zostáva ešte niekoľko štátnych podnikov a väčší počet rozpočtových a príspevkových organizácií. U niektorých z nich bola aj v rámci dokumentu “Audit súladu činností a financovania ústredných orgánov štátnej správy a organizácií v ich pôsobnosti” z augusta 2000 odporučená zmena vlastníckych vzťahov. MP SR v predchádzajúcom období nesúhlasilo s privatizáciou žiadneho zo zostávajúcich štátnych podnikov v jeho pôsobnosti, čo odôvodňovalo u jednotlivých podnikov rôznymi  argumentami. Taktiež nenavrhlo do privatizácie žiadnu z rozpočtových resp. príspevkových organizácií. V prípade prehodnotenia predchádzajúcich stanovísk MP SR je možné, že v tomto rezorte sa ešte nachádzajú subjekty vhodné na privatizáciu.

V rôznych dokumentoch MP SR z predchádzajúceho obdobia bol tiež otvorený problém “hlavných melioračných zariadení”, a to v súvislosti s poskytovaním dotácií zo štátneho rozpočtu a príslušného štátneho fondu na podporu využívania závlah a na ich modernizácie, rekonštrukcie a novú výstavbu, ako aj opravy a údržbu. Ako prípadné riešenie týchto problémov bola v týchto dokumentoch uvádzaná možná transformácia a privatizácia hlavných melioračných zariadení. Konkrétnejšie zámery v tejto oblasti, ako aj návrhy riešenia v súvislosti so spôsobom a podmienkami prípadnej privatizácie tohto majetku by malo predložiť MP SR.

III. Časový harmonogram plánovanej privatizácie

1) Pripraviť a predložiť vláde SR “Návrh spôsobu privatizácie teplárenských akciových spoločností”.

		Termín: do 31.3.2003
		Zodpovedný: MH SR

2) Pripraviť a predložiť vláde SR “Aktualizáciu schválenej koncepcie privatizácie podnikov  SAD” s návrhom na riešenie ďalšieho nakladania s majetkovými účasťami FNM SR na podnikaní obchodných spoločností SAD.

		Termín: do 31.12.2003
		Zodpovedný: MDPT SR v spolupráci s FNM SR

3) Ukončiť proces prvej etapy privatizácie majetkových účastí FNM SR na podnikaní spoločností SAD.

Termín: do 31.12. 2003
Zodpovedný: MDPT SR a MH SR

4) Zabezpečiť vydávanie rozhodnutí o privatizácii zostávajúcich zdravotníckych zariadení zahrnutých do 2. etapy privatizácie v zdravotníctve.

		Termín: priebežne
		Zodpovedný: MH SR

5) Zabezpečiť spracovanie a predloženie základných privatizačných projektov štyroch novozaradených subjektov do privatizácie a dvoch základných privatizačných projektov štátnych podnikov, ktoré boli vrátené zakladateľovi na prepracovanie a aktualizáciu.

		Termín: do 30.4.2003
		Zodpovedný: Úrad pre normalizáciu, metrológiu a skúšobníctvo SR, MO SR